**З А П И С Н И К**

**oд 305-та седница на Судскиот совет на Република Северна Македонија одржана во салата на Судскиот совет на Република Северна Македонија на ден 25.04.2019 година, (вторник) со почеток во 10,15 часот**

На седницата присуствуваа: Зоран Караџовски, претседател на Советот, Шемседин Јусуфи-заменик претседател, Киро Здравев, Зоран Теофиловски, Лорета Горгиева, Сашко Георгиев и Мирсад Суроји - членови на Советот избрани од редот на судиите и Владе Богданоски, Виолета Богојеска, Селим Адеми и Лидија Каначковиќ- членови на Советот избрани од Собранието на Република Северна Македонија.

На седницата е присутен и Претседателот на Врховен суд на РСМ- Јово Вангеловски - член по функција.

Отсутни се: Министерот за правда – Рената Дескоска, член по функција, уредно поканета и членот на Советот Гордана Спиреска поради користење на годишен одмор.

**Претседателот на Советот** констатира дека на седницата има присутни новинари.

Записникот го водеше Анита Андоноска – генерален секратар на Судскиот совет на РМ. На седницата присуствуваа: Емилија Николиќ - државен советник во Судскиот совет на РСМ, Вера Андрејчин, советник за односи со јавност и Наташа Јаневска - оператор на систем за гласање.

**Претседателот на Советот** откако констатира дека има потребен кворум за работа, го предложи Дневниот ред за денешната седница Откако констатира дека никој не се јави за збор, предложениот Дневен ред го стави на гласање и констатира дека со 12 гласа „За“ е усвоен следниот

**Д Н Е В Е Н    Р Е Д**

1.Избор на претседател и заменик претседател на Судскиот совет на Република Северна Македонија.

**Претседателот на Советот** наведе дека согласно со последните измени и дополнување на Законот за Судски соет на РМ на седницата за избор на претседател на Советот, покрај претседател на Советот се избира и заменик претседател.

Нагласи дека најнапред ќе се спроведе постапката за избор на Претседател на Судскиот совет на РСМ. По завршување на гласањето Комисијата за спроведување на постапка за избор на претседател на Судскиот совет на РСМ ќе се повлече за да ја констатира состојбата по што ќе се произнесе за текот и резултатите од гласањето врз основа на кој ќе се констатира дали е избран претседател на Судскиот совет на РСМ. Дополни дека по завршување на постапката за избор на претседател идентична постапка ќе се спроведе и за избор на заменик претседател на Судскиот совет на РСМ.

**Претседателот на Советот с**е обрати до членовите на Советот со прашање дали некој има нешто процедурално да дополни.

Бидејќи никој не се јави за збор, се пристапи кон утврдување на предлози на кандидати за избор на Претседател на Советот, од страна на членовите на Советот.

За збор се јави **членот на Советот Сашко Георгиев** кој најнапред изрази благодарност на досегашниот претседател на Советот, Зоран Караџовски за работата и ангажманот. За претседател на Судски совет на РСМ го предложи Киро Здравев – член на Судски совет на РСМ. Согласно чл. 13 ст. 7 од Деловникот за работа на Советот побара поддршка од три члена на Советот со право на глас.

За предлогот на членот на Советот Сашко Георгиев, Киро Здравев – член на Судски совет на РСМ да биде избран за претседател на Советот поддршка дадоа членовите на Советот Шемседин Јусуфи, Лидија Каначковиќ, Лорета Горгиева и Зоран Теофиловски.

Со оглед да не беше истакнат друг предлог кандидат за претседател на Советот, **Претседателот на Советот Зоран Караџовски** констатира дека единствен кандидат за претседател на Судски совет на РСМ е членот на Судски совет на РСМ, Киро Здравев.

Понатамошниот тек на постапката и го отстапи на Комисијата за спроведување на постапката за избор на претседател на Судскиот совет на РСМ .

Комисијата за спроведување на постапката за избор на претседател на Судскиот совет на РСМ, пред да се започне гласањето констатира дека на гласачкото место – салата за седници во Судскиот совет на РСМ се обезбедени сите потребни услови за гласање - гласачка кутија, параван, 13 гласачки ливчиња и гласачки список и дека е запазен редот за тајно гласање. Комисијата истовремено констатира дека согласно Деловникот за работа на Судскиот совет на РСМ постапката за избор на предложениот кандидатќе се спроведува со тајно гласање, како и дека за време на гласањето е дозволено снимање од страна на средствата за јавно информирање и тоа тонско и визуелно.

По завршување на гласањето, Комисијата се повлече заради пребројување на гласачките ливчиња и утврдување на резултатите од гласањето, по што заменик претседателот на Советот, Шемседин Јусуфи како член на Комисијата за спроведување на постапката за избор на претседател на Судскиот совет на РСМ, поднесе извештај до Советот за текот и резултатите од гласањето. Истакна дека во текот на гласањето не се истакнати никакви забелешки и приговори од страна на членовите на Судскиот совет на РСМ, дека во гласачката кутија биле најдени 12 важечки гласачки ливчиња, сите уредно заокружени за предложениот кандидат – Киро Здравев и 1 неупотребено ливче. Врз основа на изнесеното пристапи кон објавување на резултатите од гласањето, истакнувајќи дека со 12 гласа „ЗА“, за Претседател на Судскиот совет на Република Северна Македонија од редот на членовите е избран – **КИРО ЗДРАВЕВ.**

По завршувањето на постапката за избор на Претседател на Судскиот совет на Република Северна Македонија **Претседателот на Советот Зоран Караџовски** изрази честитки до новоизбраниот претседател од свое име и од име на сите останати членови на Советот

**Претседателот на Советот Зоран Караџовски** согласно чл. 14 од Деловникот за работа на Судскиот совет на РСМ предложи да се премине на спроведување на постапка за избор на заменик претседател на Советот по истиот принцип по кој е спроведена постапката за избор на претседател на Советот. Пристапи кон утврдување на предлози на кандидати за избор на заменик претседател на Советот, од страна на членовите на Советот.

За збор се јави **членот на Советот Владе Богдановски**. За заменик претседател на Судски совет на РСМ го предложи м-р. Селим Адеми – член на Судски совет на РСМ. Нагласи дека предлогот м-р. Селим Адеми да биде избран за заменик претседател на Советот го дава од неколку причини, бидејќи е припадник на заедниците, избран од Собранието на РСМ и со цел да се оддржи континуитетот во работата на Советот.

Согласно Деловникот за работа на Советот побара поддршка од три члена на Советот со право на глас.

За предлогот на членот на Советот Владе Богдановски, членот на Судски совет на РСМ, Селим Адеми да биде избран за заменик претседател на Советот подршка дадоа членовите на Советот Шемседин Јусуфи, Лорета Горгиева, Киро Здравев, Мирсад Суроји и Сашко Георѓиев.

Бидејќи никој повеќе не се јави за збор **Претсдателот на Советот Зоран Караџовски** констатира дека единствен кандидат за заменик претседател на Судски совет на РСМ е членот на Судски совет на РСМ, м-р. Селим Адеми.

Предложи Комисијата за спроведување на постапка за избор за претседател и заменик претседател на Судскиот совет на РСМ да се повлече и да ја спроведе постапката идентично како постапката за избор на претседател на Советот.

Дополни дека со оглед на околноста да утрешниот ден - петок, 26.04.2019 година е неработен ден, мандатот на новоизбраниот претседател на Советот ќе започне од 27.04.2018 година – сабота.

Комисијата за спроведување на постапката за избор на претседател и заменик претседател на Судскиот совет на РСМ, пред да се започне со гласањето за избор на заменик претседател констатира дека на гласачкото место – салата за седници во Судскиот совет на РСМ се обезбедени сите потребни услови за гласање - гласачка кутија, параван, 13 гласачки ливчиња и гласачки список и дека е запазен редот за тајно гласање. Комисијата истовремено констатира дека согласно Деловникот за работа на Судскиот совет на РСМ постапката за избор на предложениот кандидат ќе се спроведе со тајно гласање, како и дека за време на гласањето е дозволено снимање од страна на средствата за јавно информирање и тоа тонско и визуелно.

По завршување на гласањето, Комисијата се повлече заради сумирање на резултатите од гласањето по што заменик претседателот на Советот Шемседин Јусуфи, како член на Комисијата за спроведување на постапката за избор на претседател и заменик претседател на Судскиот совет на РСМ, поднесе извештај до Советот за текот и резултатите од гласањето. Врз основа на сумираните резултати истакна дека Комисијата констатирала дека во гласачкиот список има запишано 13 члена на Советот со право на глас од кои 12 члена гласале, а 1 член е отсутен, дека во гласачката кутија биле најдени 12 гласачки ливчиња од кои 11 важечки ливчиња сите уредно заокружени за предложениот кандидат – м-р. Селим Адеми, 1 неважечко ливче и 1 неупотребено ливче. Врз основа на изнесеното пристапи кон објавување на резултатите од гласањето, истакнувајќи дека со 11 гласа „ЗА“, за заменик претседател на Судскиот совет на Република Северна Македонија од редот на членовите е избран – м-р. **СЕЛИМ АДЕМИ.**

По завршувањето на постапката за избор на заменик претседател на Судскиот совет на Република Северна Македонија, **Претседателот на Советот Зоран Караџовски** изрази честитки до новоизбраниот заменик претседател од свое име и од име на сите останати членови на Советот.

**Претседателот на Советот Зоран Караџовски** констатира дека седницата за избор на претседател и заменик претседател на Судскиот совет на Република Северна Македонија е завршена во 11.45 часот.

**СУДСКИ СОВЕТ**

**НА РЕПУБЛИКА СЕВЕРНА МАКЕДОНИЈА**

**Претседател**

**Зоран Караџовски**

**Изработил:**

**Државен советник:Емилија Николиќ**

**Генерален секретар: Анита Андоноска**